**Vanjärvi-seura ry PÖYTÄKIRJA 4 / 2015**

Hallituksen kokous.

**Aika:** Maanantai 21.9. 2015 klo 18

**Paikka:** Vanjärven seurojentalo

**Läsnä:** Markku Evelä (Vanjärven Erämiehet), Tuula Kölhi (rahastonhoitaja), Janne Nuotio (Kalevan Viesti), Suvi Nuotio (siht.), Seppo Shemeikka, Paula Steele (Vanjärven Vanhempainyhdistys), Esa Tammio, Kati Tammio (Vanjärven vanhempainyhdistys), Mari Vainio (pj).

**Poissa:** Heidi Jaarinen (Vanjärven maaseutunaiset), Antti Peisa (Vanjärven Martat), Heikki Poukka, Kari-Pekka Räsänen.

**1) Kokouksen avaaminen**

Puheenjohtaja avasi kokouksen kello 18.09.

**2) Laillisuuden ja päätösvaltaisuuden toteaminen**

Kokous todettiin lailliseksi ja päätösvaltaiseksi.

**3) Esityslistan hyväksyminen**

Esityslista hyväksyttiin.

**4) Edellisten pöytäkirjojen hyväksyminen**

 Pöytäkirjat hyväksyttiin.

**5) Sähköisesti hyväksytty määräaikainen sähkösopimus (Loiste Sähkönmyynti Oy)**

Sähkösopimus on solmittu hallituksen hyväksynnällä 2. päivä syyskuuta.

**6) Kalastuskunnan yhteyshenkilö**

Hyväksyttiin kalastuskunnan yhteyshenkilöksi Markku Evelä.

**7) Uusien jäsenten hyväksyminen ja rekisteriseloste**

Hyväksyttiin seuran jäseniksi 31 uutta mukaan ilmoittautunutta jäsentä.

**8) Sikajuhlien 2015 onnistuminen ja taloustilanne sekä Sikajuhlat 2016**

Puheenjohtaja esitti hallitukselle tilannekatsauksen järjestetyistä juhlista. Käytiin läpi asioita, joissa olisi parannettavaa. Tammikuussa kutsutaan kokoon uusi Sikajuhlien järjestelytiimi.

Juhliin osallistui tänä vuonna yli 500 ihmistä. Kati Tammio eritteli hallitukselle juhlien tuottoja ja kuluja. Kaikkiaan tuottoa saatiin noin 7000 euroa. Todettiin, että tätä vuotta varten laadittuun talousarvioon ei ole tarvetta palata.

Tässä yhteydessä keskustellusta Vanjärven vanhempainyhdistyksen stipendistä todettiin, että se ei kuulu kustannuspaikaltaan Sikajuhlien alle, vaan kohtaan Vanjärvi-seura ry:n stipendit/lahjoitukset. Stipendillä on hankittu koululle tablettitietokoneita, jotka ovat vanhempainyhdistyksen omaisuutta.

**9) Vanjärvi-seuran sähköpostin tilanne, kotisivut ja tapahtumakalenteri**

Uusi sähköpostiosoite hallitus@vanjarvi.fi on toiminnassa.

Kotisivuista Antti pitäisi mielellään suunnittelukokouksen ja koulutuksen, julkaisutavoite on tämän vuoden puolella. Kotisivutyöryhmään valittiin Antti, Esa, Paula, Mari ja Suvi.

**10) Sähköisen taloushallinnon hyödyntäminen**

Kati esitteli sähköisen taloushallinnon ohjelmavaihtoehtoja. Ilmaisohjelmien miinus on se, että ne eivät mahdollista kustannusseurantaa. Maksullisista ohjelmista Kati on saanut tarjouksen kahdesta firmasta. Näistä edullisempi on Procountor, jonka perustamiskustannukset ovat 365 € (sis.alv) ja kuukausikustannukset noin 25-30 €. Lisäksi säästöä saadaan, sillä sähköistä taloushallintoa käytettäessä ei tarvita verkkopankkitunnuksia. Hallitus hyväksyi Procountorin tarjouksen ja valtuutti Kati Tammion tilaamaan sen sekä hoitamaan kaikki sen käyttöönottoon liittyvät asiat. Käyttöoikeudet päätettiin myöntää puheenjohtajalle ja rahastonhoitajalle.

**11) Pankkien kilpailuttaminen ja mahdollinen valtuutus tilien siirtoon**

Hyväksyttiin Karkkilan Osuuspankin yritystilistä saatu tarjous. Sovittiin, että Kati ja Antti varmistavat yritystilin ja Procountorin yhteensopivuuden. Tilinkäyttöoikeudet päätettiin myöntää puheenjohtaja Mari Vainiolle ja tulevalle rahastonhoitajalle Kati Tammiolle, tämänhetkisen rahastonhoitajan Tuula Kölhin oikeudet säilyvät vuoden 2015 loppuun saakka. Päätettiin luopua kahdesta tilistä ja avata Karkkilan Osuuspankkiin siis vain yksi tili. Puheenjohtaja Mari Vainio valtuutettiin avaamaan yhdistykselle tilin Osuuspankkiin, siirtämään tälle tilille käytössä olleiden Nordean tilien 226018-13566 ja 131235-173377 varat sekä tämän jälkeen lopettamaan edellä mainitut tilit Nordeassa.

**12) Kyläfoorumin 27.8.2015 satoa**

Esa Tammio esitteli hallitukselle Vihdin edellisen kyläfoorumin sisältöä. Foorumista oli tullut viestiä, että kyläkoulut on turvattu ainakin kahden vuoden ajaksi. Kunnalla on liikuntaperäkärry, jota voi lainata tapahtumiin. Koulukuljetusten järjestely oli puhuttanut, ja Vanjärveltä oli tullut idea, että vanhempainyhdistykset voisivat osallistua reittisuunnitteluun, koska nyt liikennöitsijät suunnittelevat itse. Toteutus tapahtuisi vanhempien kanssa. Oppilaat voisivat suunnitella oman koulubussipysäkin. Liikenneturvallisuuden nimissä oli esitetty eri paikkoihin siirreltävissä olevia nopeusnäyttöjä, joista Esa on jo pyytänyt tarjoukset ja toimittanut kuntaan. Seuraava kyläfoorumi pidetään torstaina 8.10., ja siellä on edustus myös Karviaisesta ja sivistyskeskuksesta.

**13) Kyläapuhanke / Kyläavustaja**

Hanke kuuluu kohdan 12 alle. Kyläavustaja-asiaa voidaan edistää yhdessä toisten kylien kanssa kyläfoorumin ja Viakas ry:n kautta. Kummassakin Esa toimii Vanjärven edustajana.

**14) Yhteismaiden myynnin tulojen mahdollinen käyttö seurojentalon kattoremonttiin**

Tuula Kölhi on ollut yhteydessä yhteistoimialueen hallitukseen ja totesi, että myyntituloja voidaan käyttää seurojentalon kattoremontin materiaaleihin.

**15) Seurojentaloa koskevat asiat**

1. Vuosikalenterin kokoaminen tehtävistä asioista.

Ehdotettiin vuosikalenterin kokoamista niistä toimenpiteistä, joita seurojentalon ylläpito vaatii. Ehdotus sai suurta kannatusta. Tähän palataan erillisessä seurojentaloon keskittyvässä kokouksessa lokakuussa.

1. Lukkojen vaihdon ja avainten luovuttamisen tilanne.

Avaimet ja lukot ovat valmiit ja asennetaan kuluvalla viikolla. Puheenjohtaja huolehtii avainten jakelusta.

1. Ulkokalusteiden säilytys 2015-2016 ja tulevaisuudessa.

Tällä hetkellä ulkokalusteita säilytetään yksityisessä varastossa hintaan 300 e / vuosi. Keskusteltiin pihavaraston rakentamisesta talon yhteyteen, mitä pidettiin yleisesti hyvänä ideana.

1. Ykkösakselin Leader-rahoituksen hakeminen sekä Kotiseutuliiton avustus seurojentalon kunnostukseen 30.9 mennessä.

Päätettiin hakea Kotiseutuliitolta avustusta kattoremonttiin. Hakemuksen hoitavat 30.9. mennessä Esa ja Mari. Ykkösakselilta haettavan avustuksen parasta mahdollista kohdetta jäätiin vielä miettimään.

1. Seurojentalon vuokrauskäytäntö ja -hinnat alkaen 1.1.2016.

Aihetta päätettiin pohtia tarkemmin seurojentaloon keskittyvässä kokouksessa lokakuussa.

1. Anniskelulupa: alkoholilupa ja hygieniapassi.

Pidettiin hankalana tilannetta, jossa seuran alkoholiluvat ja hygieniapassin hyödyntäminen ovat ulkopuolisen varassa.

1. Inventaario

Keskusteltiin siitä, että seurojentalon irtaimisto olisi inventoitava, jotta tiedettäisiin, mitä täällä on ja mitä kenties tarvittaisiin.

1. Seurojentaloa koskevan erillisen kokouksen ajankohta

Puheenjohtaja laatii Doodle-kyselyn päivästä, sijoittuen viikoille 42–43.

**16) Jalkapallokentän rakennuksen ja kylän liikuntapaikan suunnittelun tilanne**

Janne Nuotio kertoi tilanteesta hallitukselle. Jalkapallokentän rakennussuunnitelmat ovat siirtyneet toistaiseksi, ja kylän lapset ovat käyttäneet Anttilan nurmikenttää. Koulun yhteydessä olevan liikuntapaikan pururataa on talkoilla siistitty, ja myös kunta on lupautunut osallistumaan liikuntapaikan kehittämiseen. Keskusteltiin myös Vihdin kunnan liikuntahankerahoituksesta sekä liikuntavastaavan toimesta, ja päätettiin, että tarvittaessa Janne vie näitä hankkeita eteenpäin.

**17) Uimarannan tilanne**

Viisivuotista kunnossapitosopimusta kunnan kanssa hoitaa Heikki Poukka. Vanjärvi – samoin kuin Jokikunta – saisi kunnossapidosta 300 euroa vuodessa. Kahdelta edelliseltä vuodelta korvausta ei ole vielä saatu. Nyt allekirjoitettavan viiden vuoden kunnossapitosopimuksen jälkeen palataan kunnossapidon kannattavuuteen.

**18) Vanjärventien alkupään nopeusrajoitus**

Valtuutetaan Mari hakemaan Uudenmaan Ely-keskuksesta nopeusrajoitukseksi 60 km/h.

**19) Tulevat tapahtumat**

Kulttuurijaostolle on ehdotettu kulttuuriperinnön siirtoiltaa. Myös joululauluiltaa viimevuotiseen tapaan on toivottu. Näistä ja muista tapahtumista päätettiin keskustella enemmän seuraavien kyläkahvien yhteydessä järjestettävässä kulttuurijaoston suunnittelupalaverissa 4.10. klo 16 (kahvit klo 15). Aiemmin järjestettyyn kyläläisten Hauklammen saunailtaan palataan keväällä.

**20) Muut asiat**

Todettiin, että seurojentalolle on hankittava vieraskirja, jolloin myös talon käyttäjämäärän seuraaminen helpottuu.

Keskusteltiin Vuoden Uusmaalainen kylä -kilpailusta.

**15) Seuraavan kokouksen ajankohta**

Seuraava varsinainen kokous päätettiin pitää viikon 45 tienoilla. Puheenjohtaja laittaa päivämäärän täsmentämiseksi Doodle-kyselyn hyväksi havaittuun tapaan.

**16) Kokouksen päättäminen**

Puheenjohtaja päätti kokouksen kello 19.54.

Vakuudeksi

Vanjärvellä 20.10.2015

---------------------------------------- --------------------------------------------

Mari Vainio, puheenjohtaja Suvi Nuotio, sihteeri